Ritratt: Pixabay  L-Assoċjazzjoni Maltija tal-Futbol (MFA) ikkundannat attakk li sar fuq referì waqt partita tal-Kampjonat tal-Malta Amateur Football Association (MAFA). L-inċident seħħ waqt il-partita bejn Valletta Stars u Marsa St Michael fil-grawnd ta' Marsaxlokk. Għal raġuni jew oħra, waqt il-55 minuta tal-partita, plejer ta' Valletta Stars aggredixxa lir-referì C J Saliba. "L-inċident se jkun suġġett għall-proċess ta' dixxiplina li jgħodd bl-istess mod għall-kompetizzjonijiet amatorjali organizzati mill-assoċjazzjonijiet membri tagħha," saħqet l-MFA fi stqarrija. Hi fakkret li l-vjolenza m'għandhiex post fil-futbol u kkundannat kull forma ta' vjolenza. L-MAFA tikkundanna l-inċident ukoll Intant, anke l-MAFA ħarġet stqarrija fuq is-sit tagħha biex tikkundanna l-aġir tal-plejer ta' Valletta Stars u qalet li attakki bħal dawn m'għandhomx post fil-MAFA. Dan mhux l-ewwel darba li referì safa' vittma ta' attakk waqt logħba futbol f'Malta. F'Jannar tas-sena l-oħra, referì ġarrab ġrieħi ħfief wara li ħebb għalih plejer waqt logħba futbol f'Għawdex. Każ simili fl-2020: Jinħeles iż-żagħżugħ li ħebb għal ieħor waqt logħba futbol f'Għawdex "Nistennew passi dixxiplinarji mill-MFA" – l-MFRA L-Assoċjazzjoni Maltija tar-Referis tal-Futbol (MFRA) qalet li qed tistenna lill-MFA tieħu passi dixxiplinarji b'saħħithom kontra l-plejer li attakka r-referì waqt logħba tal-MAFA. "Aħna nikkundannaw b'mod sħiħ l-attakk li sar ilbieraħ fuq wieħed mill-membri tagħna waqt li kien qiegħed jirreffja partita mill-kampjonat tal-ewwel diviżjoni tal-MAFA," stqarret l-MFRA. Huma spjegaw li r-referì kellu jiġi mejgħun mill-assistenti biex joħroġ mill-grawnd qabel ma ttieħed fil-klinika ta' Raħal Ġdid u fl-Isptar Mater Dei biex jagħmel testijiet mediċi. L-MFRA qalet li nnutat li l-kumitat ta' Valletta Stars ssosspenda lill-plejer b'mod indefenit u spjegat li passi dixxiplinarji għandhom jibgħatu messaġġ ċar li l-ebda attakk fuq l-uffiċjali tal-futbol huwa aċċettabbli.